Ramaphosa moenie Senekal-oproer tot ‘raskwessie’ verhef(Foto: Twitter) Die Afrikanerbond (AB) sê in ŉ brief aan pres. Cyril Ramaphosa – in antwoord op sy weeklikse nuusbrief waarin hy onder meer die moord op Brendin Horner veroordeel – die onlangse oproer in Senekal in die Vrystaat moenie in ŉ rassekwessie verander word nie. Ramaphosa het Maandagoggend gesê die jong plaasbestuurder se dood, nes dié van enige ander slagoffer van geweldsmisdaad, mag Suid-Afrikaners nie onaangeraak raak nie. Die president het ook verwys na die oproer by die Senekal-landdroshof waar twee van Horner se vermeende moordenaars in die hof verskyn het. ŉ Groep oproerige betogers het onder meer ŉ polisievoertuig omgegooi. Dries Wiese, voorsitter van die AB, sê die organisasie spreek sy opregte simpatie en meegevoel uit met die naasbestaandes van enige misdaad. “Net so moet die dood van enige persoon deur sinnelose misdaad en geweld, misdaad of terreur, swart of wit veroordeel word. “Dit is goed dat u uiteindelik u stem gevind het oor die kwessie van landelike veiligheid, plaasaanvalle en plaasmoorde,” skryf Wiese in sy brief. “U maak egter weer die onvergeeflike fout om die Senekal-voorval van 6 Oktober opnuut te verhef tot ŉ rassekwessie. Elkeen het die grondwetlike reg tot optogte, standpunte en algemene protes: Dit was die doel met die optog om algemene protes aan te teken teen plaasmoorde. Swart en wit het aan die protes deelgeneem. (Argieffoto: Ayanda Ndamane/ANA) “Die reg tot protes kan egter nie insluit dat hofeiendom en polisievoertuie beskadig is nie. Die geweld kan daarom nie geregverdig word nie en moet veroordeel word. Daardie klein groepie protesteerders het deur die onbesonne misdaad die morele hoë grond en protes oor die emosionele kwessie laat skade lei. Dit is nie rassisme nie,” sê Wiese. Ramaphosa het in sy nuusbrief geskryf “die wrede moord van ŉ jong, wit boer – glo deur swart mans – gevolg deur die spektakel van wit boere wat ŉ polisiestasie bestorm om ŉ swart verdagte by te kom, krap wonde oop wat geslagte lank teruggaan”. Wiese sê dit is teleurstellend dat die gebeure by Senekal vereenvoudig word tot rassisme tussen swart en wit en tussen plaaswerker en plaaseienaar. “Is die honderde diensleweringproteste, beskadiging en vandalisme van munisipale infrastruktuur en die afbrand van skole dan ook ŉ vorm van rassisme, of is dit net protes? Dit het egter simptomaties geword van hierdie regering oor etlike jare heen om ŉ klomp swere in die samelewing toe te plak met ŉ diagnose van rassisme,” skryf hy. “Die meer dieperliggende kommer is dat u as president beter ingelig moes gewees het oor die agtergrond tot die emosie van Senekal. Senekal se protes was uiteindelik ŉ kulminasie van frustrasie met die regering se onvermoë tot behoorlike misdaad intelligensie en behoorlike misdaadvoorkoming. Die erodering van landelike veiligheid moet direk toegeskryf word aan die Suid-Afrikaanse polisie se onvermoë en die diep kanker wat sy oorsprong het in politieke aanstellings, kaderontplooiing en korrupsie en geen politieke leiding nie. Dit strek reeds oor etlike jare heen.” Wiese sê daar moet gevra word watter rol die polisie speel om misdaad te voorkom. Pres. Cyril Ramaphosa. (Foto: GCIS/Twitter) “Ons kan nie anders as om te vra wat nog moet gebeur en hoe barbaars en koelbloedig moet misdaad oor die algemeen met verwysing na bendegeweld, moord en diefstal, transitorooftogte en georganiseerde misdaad op sagte teikens in winkelsentrums nog wees, alvorens die Suid-Afrikaanse regering daadwerklik toetree nie? Suid-Afrikaners belewe egter ook terreur en sabotasie in die landelike omgewing en dit verg spesifieke, dringende en nuwe prioriteite.” Wiese sê daar word verwag dat plaasaanvalle en die terreur wat daarmee saamgaan as prioriteitsmisdaad hanteer moet word. Hy sê Ramaphosa se aannames en stellings berus op verkeerde inligting en meen dat ŉ reeds gespanne situasie ontlont moet word. “Landbou moet uit die voortdurende beskuldiging van rassisme verwyder word en moet bo die politieke arena verhewe wees. “In die lig van bogenoemde, maar in die gees van konstruktiewe samewerking, wil ons opnuut ŉ ernstige pleidooi tot u rig, dat u optrede en u uitsprake gerig sal wees op die vertoon van staatsmanskap en die belang van alle Suid-Afrikaners, dat u in landsbelang sal luister na alle goedbedoelde advies en voorstelle, ook van opposisieleiers en dat u bereid sal wees om ook voorstelle wat oor soveel jare gemaak is, weer te oorweeg. “Met ons verwysing na die morele verval is dit ook nodig dat ons dringend gesprek moet voer oor ŉ nuwe moraliteit en waardestelsel vir Suid-Afrika. Ook hierin sal ons graag ons gedagtes met u wil deel. U mag moontlik verbaas wees oor die gedeelde ideale en verwagtinge tussen so baie gematigde Suid-Afrikaners.” Die AB sê Ramaphosa se kantoor het reeds ontvangs van die brief erken.